  Виталий Пронин Кун Кенеше Мужествоя уроке лыктэм пиналъёс пумиськизы Россиысь Героен Валерий Чухванцевен. Россиысь герой В. Чухванцев.- Та урокъёсамы ми вераськом, кыӵе секытэн сётӥськиз тупаса улон, - шуиз Кун Кенешлэн Тӧроез Алексей Прасолов. - Туэ ортчизы ини кӧня ке сыӵе урокъёс. Со юнме шорысь ӧвӧл: Горд армилы 100 ар тырмиз, Сталинград ожын вормонлы - 75 ар.Мужествоя котькуд урокын пиналъёс буре ваё Быдӟым оже, озьы ик Афган но Чечня ожъёсы ветлэмъёсты. Удмуртиысь 3 сюрс воргоронъёс пырпотӥзы Афган ожез. Пӧлазы вал Валерий Чухванцев - Россиысь Герой. Озьы ик со пусъемын «Мужество», «За военные заслуги» орденъёсын, «За отвагу» но Нестеров медальёсын.Валерий Николаевич Чухванцев вордскиз Ижын 1961-тӥ арын. Йылпумъяз Саратовысь авиационной вылӥ училищеез. Службазэ ортчытӥз пӧртэм вертолётной частьёсын, пыриськиз кыказ ик Чечня ожъёсы, ООН-лэн Суданын ортчытэм миротворческой операцияз.Нырысетӥ классъем лётчик, со дышемын лобаны пӧртэм куазен, пӧртэм интыостӥ вертолётэн 4 сюрслэсь уно час лобамын, инме 2 сюрслэсь уно пол ӝутскылэмын. Али аслэсьтыз быгатонлыкъёссэ, тодон-валанъёссэ тырше пыӵатыны егит лётчикъёслы.Огпол гинэ шуг-адӟонъёсын ӧз пумиськылы. 2008-тӥ арын тулыс Чечняысь Ночкорт гурезь дорын асьме разведчикъёс тушмонъёсын пумиськизы, жугиськон пуромиз. В. Чухванцевез косӥзы 3 сӧсырмемъёсты вертолётэн эвакуировать карыны. Прапорщик Г. Пейкришвили уллане лэзиськиз но сӧсыр солдатъёсты вертолётэ тубтӥз. Шӧдтэк шорысь Ми-8 вертолётэз ыбылыны ӧдъязы. Бур двигательын тылпу потӥз, керосин вияны кутскиз, соин тыл туж ӝог вӧлмиз. Вертолётысь тылпулы пумит лэсьтэм система тӥяськиз. Ӝуась самолёт эшшо 8 иськем лобиз на но лэзиськиз матысь площадкае - сӧсырмемъёсты вуттӥзы. Таӵе секыт учыръёсыз В. Чухванцевлэн одӥг гинэ ӧй вал.- Мон пӧртэм интыосын службаме ортчытӥ, пӧртэм интыосын улӥ, - вера Валерий Чухванцев. - Удмуртиысь кемалась ке но кошки ини, со гинэ мынам доре, мукетыз ӧз кылды.Валерий Николаевичлэн нылпиосыз но солэн пытьыосызъя мынӥзы: пиез - капитан, службазэ нуэ Волгоградын, нылыз кылем арын военно-медицинской академиез йылпумъяз, али госпитальын ужа. Котькин мед луозы, но странамылы ӟечсэ гинэ мед лэсьтозы, шуэ Россилэн Героез.Елена Рябина Туспуктэм: udmgossovet.ru Теги: Атыкаймузъеммесутисьёс  